George Bernard Shaw

**George Bernard Shaw** (le 26 de julio 1856 in Dublin, Irlanda&nbsp;– le 2 de novembre 1950 in Ayot St Lawrence, Hertfordshire, Anglaterra) esseva un dramaturgo irlandese laureate del Premio Nobel pro Litteratura in 1925.

## Biographia
George Bernard Shaw nasceva in Dublin in un familia protestante irlandese. Su matre esseva un talentose cantatrice amateur, su patre un negotiante. Le education de George esseva alquanto irregular a causa de su disgusto con le inseniamento organisate. Post travaliar durante un tempore in un bureau ille vadeva a London como juvene in (1876), ubi ille se establiva como critico del musica e del theatro.

Desde 1879 usque a 1903, George Bernard Shaw esseva consiliero pro le vicinitate de St. Pancras in London, obtenente su experientia practic in problemas social in le governamento local. Durante tote su vita ille remaneva interessate in le reforma social.

In 1884 ille se adhereva al Societate Fabian ubi ille cognosceva Sidney Webb con le adjuta de qui illes ambes essayava dar un facie respectabile al socialismo. George deveniva famose in London como agitator socialista, apparente in oratorios public un o duo vices per septimana durante le proxime 12 annos. 

Ille comenciava su carriera litterari como novellista; como fervente advocato del nove theatro de Ibsen (The Quintessence of Ibsenism, 1891) 

Ille decideva a scriber dramas pro theatro illustrante su criticismo del theatro anglese. Su prime dramas esseva appropriatemente titulate "Dramas Placente e Displacente" ("Plays Pleasant and Unpleasant", 1898). Le rationalismo radical sue e su carentia de respecto pro le orthodoxismo, su interesse dialectal e astutia verbal es sovente obvie in su dramas. Ille scribeva longe directiones in su dramas e descriptiones del characteres del historia, plus in le stilo de un novella que de un drama pro theatro. Su obras esseva legite, e admirate ma non se prestava ben a representar. Solo in le annos 1920 su obras deveniva appreciate per le publico.

### Character de su obras
Il es un combination de lo dramatic, de lo comic e de lo socio-corrective que dona al comedias de Shaw lor importantia litterari. In su dramas ulterior le discussion displacia le drama, como in le obra "Back to Methusela" (Retro a Methusela) de 1921, ben que in le mesme periodo ille laborava super su pecia magistral "Saint Joan" (Sancte Johanna) 1923, in le qual ille rescribe le famose historia del damisella francese e anque extende le historia desde le Medievo al presente. Altere dramas importante de Shaw es "Caesar and Cleopatra" de 1901, un drama historic plen de allusiones al tempores moderne, e "Androcles and the Lion" de 1912, in le qual ille demonstra un sorta de historia retrospective e del qual ille deriva deductiones pro le era christian.

In le obra "Major Barbara" de 1905, un del dramas de "discussion" de Shaw plus successose, le attention del audientia se retene per fortia de argumentation astute que presenta le these que le homine pote disveloppar le salvation esthetic solmente per medio del activitate politic, e non como individuo. Le obra "The Doctor's Dilemma" de 1906, comicamente classificate como un tragedia per Shaw, es de facto plen de humor; illo es un comedia dirigite al profession del medicina. E "Candida" de 1898, con attitudes social verso le relationes sexual como le objecto de su satira, e "Pygmalion" de 1912, un studio facetiose del phonetica assi mesmo como un tractamento astute del moralitate burgese e le distinctiones del classes social, esseva un obra que deveniva un del plus successose scriptos de Shaw. Preoccuppate per le inconsistentia del orthographia anglese, ille voleva que un portion de su richessa, secundo lo scripte in su testamento, se dedicava al creation de un nove alphabeto phonetic, (cognoscite como le "Alphabeto Shavian") pro le lingua anglese.

In 1925 ille recipeva le Premio Nobel pro Litteratura. Shaw acceptava le honor ma refusava le moneta. 

Le complete obras de George Bernard Shaw appareva in trenta-sex volumines inter 1930 e 1950, le anno de su morte. Ille moriva al etate de 94 annos, in le processo de putar un pomiero. Le majoritate del contemporaneos de Shaw le considerava un irritante persona egoistic ma multo talentose. Forsan George Bernard Shaw lo diceva le melio con iste parolas: "Io non es integremente un homine orthodoxe" (in anglese: "I am not altogether an orthodox man").

## Obras
### Dramas
* *[[The Devil's Disciple]]*
* *[[Candida]]*
* *[[John Bull's Other Island]]*
* *[[Androcles and the Lion]]*
* *[[Pygmalion]]*

### Novellas & collectiones de essayos
* *[[Commonsense about the War]]*
* *[[The Intelligent Woman's Guide to Socialism and Capitalism]]*
* *[[The Black Girl In Search Of God]]*

## Ligamines externe

* Wikiquote - Quotationes per George Bernard Shaw 
* Project Gutenberg de textos in le dominio public Alcun textos in formato electronic de obras de George Bernard Shaw
* George Bernard Shaw al sito del Premio Nobel